CELEX: 32021D0032
Language: sl
Date: 2021-01-13 00:00:00
Title: Izvedbeni sklep Komisije (EU) 2021/32 z dne 13. januarja 2021 o podaljšanju ukrepa, ki ga je sprejela luksemburška agencija za okolje za dostopnost na trgu in uporabo biocidnega proizvoda BIOBOR JF, v skladu s členom 55(1) Uredbe (EU) št. 528/2012 Evropskega parlamenta in Sveta (notificirano pod dokumentarno številko C(2021) 13) (Besedilo v francoskem jeziku je edino verodostojno)

18.1.2021   
               
               
                  SL
               
               
                  Uradni list Evropske unije
               
               
                  L 15/7
               
            
         IZVEDBENI SKLEP KOMISIJE (EU) 2021/32
         z dne 13. januarja 2021
         o podaljšanju ukrepa, ki ga je sprejela luksemburška agencija za okolje za dostopnost na trgu in uporabo biocidnega proizvoda BIOBOR JF, v skladu s členom 55(1) Uredbe (EU) št. 528/2012 Evropskega parlamenta in Sveta
         
            
               (notificirano pod dokumentarno številko C(2021) 13)
            
         
         (Besedilo v francoskem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (1) ter zlasti tretjega pododstavka člena 55(1) Uredbe,
         ob upoštevanju naslednjega:
         
                     (1)
                  
                  
                     Luksemburška agencija za okolje (v nadaljnjem besedilu: pristojni organ) je 4. maja 2020 v skladu s prvim pododstavkom člena 55(1) Uredbe (EU) št. 528/2012 sprejela odločitev (kasneje spremenjeno 19. junija 2020 in 7. oktobra 2020), da se do 31. oktobra 2020 dovoli dostopnost biocidnega proizvoda BIOBOR JF in njegova uporaba s strani poklicnih uporabnikov za antimikrobično tretiranje rezervoarjev za gorivo in sistemov za dovajanje goriva parkiranih zrakoplovov (v nadaljnjem besedilu: ukrep). Pristojni organ je v skladu z drugim pododstavkom člena 55(1) navedene uredbe Komisijo in pristojne organe drugih držav članic obvestil o tem ukrepu in razlogih zanj.
                  
               
                     (2)
                  
                  
                     Glede na informacije, ki jih je predložil pristojni organ, je bil ukrep potreben zaradi varovanja javnega zdravja. Mikrobiološka kontaminacija rezervoarjev za gorivo in sistemov za dovajanje goriva zrakoplovov lahko povzroči napake v delovanju motorja zrakoplova in ogrozi njegovo plovnost ter s tem varnost potnikov in posadke. Zaradi pandemije COVID-19 in posledičnih omejitev letov so bili številni zrakoplovi začasno parkirani. Nemobilnost zrakoplovov je oteževalen dejavnik mikrobiološke kontaminacije.
                  
               
                     (3)
                  
                  
                     BIOBOR JF vsebuje 2,2’-(1-metiltrimetilendioksi)bis-(4-metil-1,3,2-dioksaborinan) (številka CAS 2665-13-6) in 2,2’-oksibis (4,4,6-trimetil-1,3,2-dioksaborinan) (številka CAS 14697-50-8), aktivni snovi za uporabo v biocidnih proizvodih vrste proizvodov 6 kot sredstvih za konzerviranje proizvodov med shranjevanjem, kot so opredeljeni v Prilogi V k Uredbi (EU) št. 528/2012. Ker navedeni aktivni snovi nista vključeni v delovni program iz Priloge II k Delegirani uredbi Komisije (EU) št. 1062/2014 (2) za sistematično preverjanje vseh obstoječih aktivnih snovi, ki jih vsebujejo biocidni proizvodi, iz Uredbe (EU) št. 528/2012, ju je treba oceniti in odobriti, preden se biocidni proizvodi, ki ju vsebujejo, lahko dovolijo na nacionalni ravni ali ravni Unije.
                  
               
                     (4)
                  
                  
                     Komisija je 16. oktobra 2020 prejela utemeljeno zahtevo pristojnega organa za podaljšanje ukrepa v skladu s tretjim pododstavkom člena 55(1) Uredbe (EU) št. 528/2012. Utemeljena zahteva je bila podana na podlagi pomislekov, da bi bila lahko varnost zračnega prometa še naprej ogrožena zaradi mikrobiološke kontaminacije rezervoarjev za gorivo in sistemov za dovajanje goriva zrakoplovov, ter argumenta, da je BIOBOR JF bistvenega pomena za nadzor nad tako mikrobiološko kontaminacijo.
                  
               
                     (5)
                  
                  
                     Glede na informacije, ki jih je predložil pristojni organ, je bil edini alternativni biocidni proizvod, ki so ga proizvajalci zrakoplovov in motorjev priporočili za tretiranje mikrobiološke kontaminacije, marca 2020 umaknjen s trga zaradi resnih motenj v delovanju motorja, ugotovljenih po tretiranju z navedenim proizvodom.
                  
               
                     (6)
                  
                  
                     Kot je navedel pristojni organ, mehansko tretiranje mikrobiološke kontaminacije rezervoarjev za gorivo in sistemov za dovajanje goriva zrakoplovov vključuje vzpostavitev rednih postopkov osuševanja in mikrobiološkega testiranja vzorcev osuševanja, za kar sta potrebna dodatno osebje in vzpostavitev zapletenih postopkov za vzorčenje in laboratorijsko testiranje vzorcev, ki se ne zdijo primerni za luksemburško floto letalskih prevoznikov. Poleg tega bi bili pri ročnem čiščenju kontaminiranih rezervoarjev (potrebnem v primeru odkritja kontaminacije) delavci izpostavljeni strupenim plinom in bi se mu zato bilo treba izogibati.
                  
               
                     (7)
                  
                  
                     Glede na informacije, ki jih je predložil pristojni organ, je proizvajalec BIOBOR JF sprejel ukrepe za redno izdajo dovoljenja za proizvod, v začetku leta 2021 pa naj bi vložil vlogo za odobritev aktivnih snovi, ki jih proizvod vsebuje. Odobritev aktivnih snovi in poznejše dovoljenje za biocidni proizvod bi bila trajna rešitev za prihodnost, vendar bo za dokončanje navedenih postopkov potrebnega precej časa.
                  
               
                     (8)
                  
                  
                     Ker bi lahko pomanjkanje nadzora nad mikrobiološko kontaminacijo rezervoarjev za gorivo in sistemov za dovajanje goriva zrakoplovov ogrozilo varnost zračnega prometa in te nevarnosti ni mogoče ustrezno omejiti z uporabo drugega biocidnega proizvoda ali na drug način, je primerno pristojnemu organu dovoliti, da ukrep podaljša za obdobje, ki ni daljše od 550 dni od dneva, ki sledi dnevu izteka začetnega obdobja 180 dni, dovoljenega z odločitvijo pristojnega organa z dne 4. maja 2020, kot je bila spremenjena 7. oktobra 2020.
                  
               
                     (9)
                  
                  
                     Ker je ukrep prenehal veljati 1. novembra 2020, bi moral imeti ta sklep retroaktivni učinek.
                  
               
                     (10)
                  
                  
                     Ukrepi iz tega sklepa so v skladu z mnenjem Stalnega odbora za biocidne proizvode –
                  
               SPREJELA NASLEDNJI SKLEP:
         
            Člen 1
            Luksemburška agencija za okolje lahko do 5. maja 2022 podaljša ukrep, ki dovoljuje dostopnost na trgu biocidnega proizvoda BIOBOR JF in njegovo uporabo s strani poklicnih uporabnikov za antimikrobično tretiranje rezervoarjev za gorivo in sistemov za dovajanje goriva parkiranih zrakoplovov.
         
         
            Člen 2
            Ta sklep je naslovljen na luksemburško agencijo za okolje.
            Uporablja se od 1. novembra 2020.
         
         
            V Bruslju, 13. januarja 2021
            
               
                  Za Komisijo
               
               Stella KYRIAKIDES
               
                  Članica Komisije
               
            
         
         
            (1)  UL L 167, 27.6.2012, str. 1.
         
            (2)  Delegirana uredba Komisije (EU) št. 1062/2014 z dne 4. avgusta 2014 o delovnem programu za sistematično preverjanje vseh obstoječih aktivnih snovi, ki jih vsebujejo biocidni proizvodi, iz Uredbe (EU) št. 528/2012 Evropskega parlamenta in Sveta (UL L 294, 10.10.2014, str. 1).